Γκρέτα Τούνμπεργκ

Ζωή

Η Τούνμπεργκ γεννήθηκε στις 3 Ιανουαρίου 2003. Η μητέρα της είναι η Σουηδέζα τραγουδίστρια της όπερας Μαλένα Έρνμαν και ο πατέρας της είναι ο ηθοποιός Σβάντε Τούνμπεργκ, που πήρε το μικρό του όνομα από τον μακρινό του συγγενή Σβάντε Αρρένιους. Ο παππούς της είναι ο ηθοποιός και σκηνοθέτης Όλοφ Τούνμπεργκ.
Στην ομιλία της στο TEDx τον Νοέμβριο του 2018 η Τούνμπεργκ ανέφερε ότι άκουσε για την κλιματική αλλαγή για πρώτη φορά όταν ήταν οκτώ χρονών, και δεν μπορούσε να καταλάβει γιατί τόσα λίγα γίνονται για την αντιμετώπισή της. Στην ηλικία των έντεκα έπαθε κατάθλιψη και σταμάτησε να μιλά. Λίγο αργότερα διαγνώστηκε με σύνδρομο Άσπεργκερ, ψυχαναγκαστική–καταναγκαστική διαταραχή, διαταραχή ελλειμματικής προσοχής/υπερκινητικότητας και επιλεκτική αλαλία. Για να μειώσει το οικογενειακό ανθρακικό αποτύπωμα, επέμενε να γίνει χορτοφάγος και να μην πετάει με αεροπλάνο.
Εκείνη την εποχή, έγινε ληθαργική και ανέπτυξε διατροφική διαταραχή. Ενώ έχει δηλώσει ότι "πιο πριν η διάγνωση με είχε περιορίσει", πλέον δεν θεωρεί τον αυτισμό ως ασθένεια και πλέον αυτοαποκαλείται ως "υπερδύναμη".
Για περίπου δύο χρόνια, η Τούνμπεργκ ζητούσε από τους γονείς της να γίνουν χορτοφάγοι και να σταματήσουν να πετούν (κάτι που σήμαινε ότι η μητέρα της θα έπρεπε να εγκαταλείψει την διεθνή της καριέρα ως τραγουδίστρια της όπερας). Όλα αυτά είχαν ως απώτερο στόχο την μείωση του οικολογικού αποτυπώματος της οικογένειας.  Η Τούνμπεργκ αποδίδει ότι ήλπιζε και πίστευε περισσότερο ότι μπορούσε να κάνει την διαφορά μόλις οι γονείς της άλλαξαν τρόπο ζωής. Η οικογενειακή ιστορία περιγράφεται στο βιβλίο Σκηνικά από τη καρδιά, το οποίο δημοσιεύτηκε το 2018.
Η Τούνμπεργκ δηλώνει ότι οι καθηγητές της είναι διχασμένοι για το ότι χάνει μαθήματα για να κάνει της διαμαρτυρίες της. Δηλώνει: "Οι άνθρωποι γνωρίζουν ότι οι πράξεις που κάνω είναι ωφέλιμες, αλλά οι δάσκαλοι λένε ότι πρέπει να σταματήσω.” Μια καθηγήτρια που την υποστηρίζει δηλώνει: “Η Γκρέτα είναι μπελάς, δεν ακούει τους ενήλικες. Αλλά οδηγούμαστε με πλήρη ταχύτητα σε μια καταστροφή, και σε αυτή τη κατάσταση το μόνο δικαιολογημένο πράγμα είναι το να είσαι αδικαιολόγητος.”
Επίσης, παραδίδει φυλλάδια έξω από το σουηδικό κοινοβούλιο με την παρακάτω επιγραφή: “Το κάνω επειδή εσείς οι ενήλικες σκίζετε το μέλλον μου.”
Επίσης, δήλωσε ότι έπεισε τους γονείς της λέγοντας τους να νιώσουν ένοχοι. Δήλωσε: "Συνέχισα να τους λέω ότι κλέβουν το μέλλον μας". Η μητέρα της παράτησε την διεθνή καριέρα της ως τραγουδίστρια της όπερας. Παρά τις προσκλήσεις να ομιλήσει σε διεθνείς εκδηλώσεις, η Γκρέτα επίσης αποφεύγει να πετάει.
Τον Απρίλιο του 2019, ο Τόμας Γκώλκιν, συντάκτης του Δελτίου των Ατομικών Επιστημόνων, την ονόμασε "κύρια ρήτορας της γενιάς της ”.
Τον Μάιο του 2019 (συγκεκριμένα στις 30 Μαΐου) ο εκδοτικός οίκος Penguin δημοσίευσε το βιβλίο "Κανένας δεν είναι τόσο νέος για να κάνει τη διαφορά", μια συλλογή των ομιλιών της. Αργότερα το ίδιο έτος, ο ίδιος οίκος σκοπεύει να δημοσιεύσει το βιβλίο "Σκηνικά από την καρδιά", το βιβλίο που δημοσίευσε η μητέρα της μερικούς μήνες νωρίτερα. Τα κέρδη από αυτές τις εκδόσεις θα χρησιμοποιηθούν για φιλανθρωπικούς σκοπούς. Επίσης, τον Μάιο του 2019, ένας καλλιτέχνης στο Μπρίστολ δημιούργησε ένα τεράστιο μωσαϊκό για αυτή. Εμφανίζει το κάτω μισό του κεφαλιού της κάτω από τη στάθμη του νερού που αυξάνεται.
Τον Μάιο του 2019, το VICE κυκλοφόρησε ένα σύντομο ντοκιμαντέρ με τίτλο Make The World Greta Again. Περιέχει συνεντεύξεις με ηγέτες διαδηλώσεων των νέων στην Ευρώπη.
Τον Ιούνιο του 2019, η ίδια ανακοίνωσε ότι θα εγκαταλείψει εντελώς το σχολείο για ένα έτος, προκειμένου να ασχοληθεί αποκλειστικά με τον ακτιβισμό της.

Μαθητική απεργία για το κλίμα

Στις 20 Αυγούστου 2018 η Τούνμπεργκ, η οποία πήγαινε στην 9η τάξη (ισοδύναμο της Γ΄ Γυμνασίου στην Σουηδία), αποφάσισε να μην πηγαίνει στο σχολείο μέχρι τις εκλογές του 2018 στις 9 Σεπτεμβρίου, μετά τον καύσωνα και τις πυρκαγιές στη Σουηδία, το θερμότερο καλοκαίρι στην Σουηδία στα τελευταία 262 χρόνια. Απαιτούσε από τη κυβέρνηση να προχωρήσει στη μείωση των εκπομπών άνθρακα, σύμφωνα με τη Συμφωνία του Παρισιού, και διαμαρτυρήθηκε με το να κάθεται έξω από το Ρίκσνταγκ κάθε μέρα κατά τη διάρκεια των σχολικών ωρών με τη πινακίδα Skolstrejk för klimatet (Σχολική απεργία για το κλίμα). Μετά τις βουλευτικές εκλογές συνέχισε να απεργεί μόνο τις Παρασκευές, κερδίζοντας την παγκόσμια προσοχή. Αυτή ενέπνευσε μαθητές σχολείων από όλη την υφήλιο να λάβουν μέρος σε μαθητικές απεργίες. Από το Δεκέμβριο του 2018, περισσότεροι από 20.000 μαθητές είχαν πραγματοποιήσει απεργίες σε τουλάχιστον 270 πόλεις. Η Τούνμπεργκ εμπνεύστηκε από τη Πορεία για τη ζωή μας του σχολείου Πάρκλαντ στην Φλόριντα, ως λόγο να αρχίσει την κλιματική απεργία. Η πορεία στο Πάρκλαντ ζητούσε μεγαλύτερο έλεγχο της οπλοφορίας. 
Η Τούνμπεργκ δημοσίευσε την αρχική φωτογραφία από την απεργία στο Instagram, το Twitter και άλλοι λογαριασμοί το αναδημοσίευσαν γρήγορα. Ένας εκπρόσωπος της φινλανδικής τράπεζας Nordea αναδημοσίευσε ένα από τα τιτιβίσματα (δ.δ. δημοσιεύσεις στο Twitter) της Τούνμπεργκ σε πάνω από 200.000 ακολούθους. Επίσης προσέλκυσε ντόπιους δημοσιογράφους και οι διαδηλώσεις της έλαβαν διεθνή κάλυψη περίπου 10 μέρες αφότου ξεκίνησε τις διαμαρτυρίες της. 
Οι δράσεις της άρχισαν να αποκτούν δημοσιότητα αφού ο Ίνγκμαρ Ρέντσχογκ, ιδρυτής της σουηδικής εταιρίας δράσης για το κλίμα στα μέσα κοινωνικής δικτύωσης We Don’t Have Time, φωτογραφήθηκε από ελεύθερο φωτογράφο και δημοσίευσε την φωτογραφία της Τούνμπεργκ στους λογαριασμούς του στα μέσα κοινωνικής δικτύωσης. Για να το προωθήσει περαιτέρω δημοσίευσε ένα βίντεο στην αγγλική γλώσσα.
Από τον Οκτώβριο του 2018 και έπειτα, ο ακτιβισμός της Τούνμπεργκ εξελίχθηκε από απομονωμένες διαδηλώσεις σε μαζικές διαδηλώσεις στην Ευρώπη και τον κόσμο. Τον Μάρτιο του 2019 συνέχιζε τις τακτικές διαδηλώσεις έξω από το σουηδικό κοινοβούλιο, όπου περιστασιακά συμμετέχουν και άλλοι μαθητές. Ο ακτιβισμός της δεν έχει επιδράσει την ενασχόληση της με τα μαθήματα, αλλά έχει λιγότερο ελεύθερο χρόνο.

Συνέχεια του ακτιβισμού

Η Γκρέτα Τούνμπεργκ συμμετείχε στην διαδήλωση για το κλίμα έξω από το Ευρωπαϊκό Κοινοβούλιο στις Βρυξέλλες. Τον Οκτώβριο του 2018, η Τούνμπεργκ και η οικογένειά της πήγαν με ηλεκτρικό αυτοκίνητο στο Λονδίνο, όπου απηύθυνε «Διακήρυξη Εξέγερσης» απέναντι από τα κτήρια του Κοινοβουλίου. Δήλωσε: "Αντιμετωπίζουμε μια άμεση χωρίς προηγούμενο κρίση που δεν έχει αντιμετωπιστεί ποτέ ως κρίση και οι ηγέτες μας δρουν σαν παιδιά. Πρέπει να αφυπνιστούμε και να αλλάξουμε τα πάντα".
Στις 24 Νοεμβρίου 2018 μίλησε στο TEDxStockholm. Ανέφερε ότι σε ηλικία οκτώ ετών συνειδητοποίησε ότι η κλιματική αλλαγή υπάρχει και αναρωτήθηκε γιατί δεν ήταν θέμα ειδήσεων σε όλα τα κανάλια, σαν να ήταν ένας παγκόσμιος πόλεμος. Είπε ότι δεν πήγε στο σχολείο για να γίνει κλιματικός επιστήμονας, όπως ορισμένοι πρότειναν. Δηλώνοντας σχετικά με το τι θα τη ρωτούσαν τα παιδιά και τα εγγόνια της αν δεν έκανε τα συλλαλητήρια το 2018, όταν υπήρχε ακόμη χρόνος, κατέληξε με το «δεν μπορούμε να αλλάξουμε τον κόσμο παίζοντας με τους κανόνες, επειδή οι κανόνες πρέπει να αλλάξουν».
Η Τούνμπεργκ μίλησε στην 24η Διάσκεψη για τη κλιματική αλλαγή (COP24, 24η Διάσκεψη των Μερών του πρωτοκόλλου του Κιότο) των Ηνωμένων Εθνών στις 4 Δεκεμβρίου 2018 και πριν την συνέλευση της ολομέλειας στις 12 Δεκεμβρίου 2018.Κατά την διάρκεια της συνόδου είχε συζήτηση με εκπροσώπους του ιδρύματος We Don't Have Time, όπου μίλησε για το πως ξεκίνησε η σχολική απεργία.
Τον Δεκέμβριο του 2018 το περιοδικό Time συμπεριέλαβε την Τούνμπεργκ στον κατάλογο με τους 25 πιο σημαντικούς εφήβους του κόσμου για το 2018.
Στις 23 Ιανουαρίου 2019, η Τούνμπεργκ έφτασε στο Νταβός μετά από 32 ώρες ταξίδι με τρένο, σε αντίθεση με πολλούς συνέδρους, οι οποίοι έφτασαν με ιδιωτικά τζετ, για να συνεχίσει την εκστρατεία για το κλίμα στο Παγκόσμιο Οικονομικό Φόρουμ. Στο Νταβός δήλωσε: «Κάποιοι άνθρωποι, κάποιες εταιρείες, φορείς λήψης αποφάσεων, ιδίως, ήξεραν ακριβώς τι ανεκτίμητες αξίες θυσίαζαν για να συνεχίσουν να παράγουν αδιανόητα χρηματικά ποσά. Νομίζω ότι πολλοί από εσάς εδώ σήμερα ανήκουν σε αυτήν την ομάδα των ανθρώπων.» Αργότερα μέσα στην εβδομάδα, προειδοποίησε τους παγκόσμιους ηγέτες ότι «Το σπίτι μας καίγεται», προσθέτοντας: «Θέλω να σας πανικοβάλλω. Θέλω να νιώσετε το φόβο που νιώθω κάθε μέρα. Το οφείλουμε στους νέους ανθρώπους, να τους δώσουμε ελπίδα. Και μετά θέλω από εσάς να δράσετε. Θέλω να δράσετε όπως δράτε σε μια κρίση. Θέλω να δράσετε όπως θα δράνατε αν το σπίτι σας καιγόταν - επειδή καίγεται».
Έγραψε σε άρθρο για τον The Guardian τον Ιανουάριο του 2019: Σύμφωνα με την ΔΕΚΑ (Διακυβερνητική Επιτροπή για την Κλιματική Αλλαγή), απέχουμε λιγότερο από 12 χρόνια από το να μην μπορούμε να αναιρέσουμε τα λάθη μας. Εκείνη την εποχή πρέπει να γίνουν πρωτοφανείς αλλαγές σε όλες τις πτυχές της κοινωνίας, συμπεριλαμβανομένης της μείωσης των εκπομπών διοξειδίου του άνθρακα τουλάχιστον κατά 50%."
Στις 21 Φεβρουαρίου 2019 μίλησε σε ένα συνέδριο της Ευρωπαϊκής Οικονομικής και Κοινωνικής Επιτροπής και της Ευρωπαϊκής Επιτροπής με επικεφαλής τον Ζαν-Κλοντ Γιούνκερ, όπου απαίτησε από την ΕΕ να συνεχίσει να εκπληρώνει τους στόχους για το κλίμα, δηλαδή ότι θα πρέπει να μειώσει τις εκπομπές διοξειδίου του άνθρακα κατά τουλάχιστον 80% μέχρι το 2030. Αργότερα συμμετείχε σε διαδηλώσεις για το κλίμα στις Βρυξέλλες.
Το σαββατοκύριακο 29-31 Μαρτίου 2019, η Τούνμπεργκ επισκέφθηκε το Βερολίνο. Μίλησε μπροστά σε περίπου 25.000 άτομα στην πύλη του Βραδεμβούργου τη Παρασκευή, όπου δήλωσε "Ζούμε σε ένα παράξενο κόσμο όπου τα παιδιά πρέπει να θυσιάσουν την εκπαίδευση τους για να διαδηλώσουν ενάντια στην καταστροφή του μέλλοντός τους. Εκείνοι οι άνθρωποι έχουν συνεισφέρει λιγότερο στην κρίση θα επηρεαστούν περισσότερο."
Μετά την ομιλία, η Τούνμπεργκ και η ακτιβίστρια Λουίζα Νοϊμπάουερ επισκέφθηκαν το Ινστιτούτο Έρευνας της Κλιματικής Επίδρασης του Πότσδαμ όπου συναντήθηκαν με επιστήμονες εκεί. Τον Σάββατο, η Τούνμπεργκ κέρδισε το ειδικό βραβείο "Χρυσή Κάμερα" (το ανώτατο γερμανικό βραβείο τηλεόρασης και κινηματογράφου), όπου στην ομιλία αποδοχής της στην εορτή η Τούνμπεργκ πίεσε τις διασημότητες παντού να χρησιμοποιήσουν την επιρροή τους και να κάνουν τον ακτιβισμό για το κλίμα που τους αναλογεί για να την βοηθήσουν.
Σε ομιλία της στις 16 Απριλίου 2019 στο Ευρωπαϊκό Κοινοβούλιο στο Στρασβούργο με αξιωματούχους του Ευρωπαϊκού Κοινοβουλίου και της ΕΕ, κατηγόρησε τους παρόντες "για τρεις έκτακτες συνόδους κορυφής του Μπρέξιτ και καμία έκτακτη σύνοδο κορυφής για την καταστροφή του κλίματος και του περιβάλλοντος". Οι συζητήσεις για την αλλαγή του κλίματος δεν κυριαρχούν στις συνόδους κορυφής της Ε.Ε., διότι δόθηκε προτεραιότητα σε άλλα θέματα. Συνέχισε: "Η εξαφάνιση είναι μέχρι 10.000 φορές γρηγορότερη από το θεωρούμενο κανονικό, ενώ μέχρι 200 είδη εξαφανίζονται την ημέρα". Επιπλέον, η "διάβρωση των γόνιμων φυτικών εδαφών, η αποδάσωση των τροπικών δασών, η τοξική ατμοσφαιρική ρύπανση, η απώλεια εντόμων και άγριων ζώων, η οξίνιση των ωκεανών μας ... είναι καταστροφικές τάσεις". Η Τούνμπεργκ έλαβε 30 δευτερόλεπτα χειροκροτημάτων στο τέλος της ομιλίας της. Είπε ότι ο κόσμος αντιμετωπίζει την έκτη μαζική εξαφάνιση ειδών,  και δήλωσε: "Δεν έχουμε αντιμετωπίσει αυτή τη κρίση ως κρίση αλλά ως ένα άλλο πρόβλημα που πρέπει να διορθωθεί. Αλλά είναι πολύ περισσότερο από εκείνο. Είναι μια υπαρξιακή κρίση, περισσότερο σημαντικό απ'οτιδήποτε άλλο." Στο τέλος της ομιλίας της δάκρυσε.
Τον Μάιο του 2019, η Τούνμπεργκ συναντήθηκε με τον Άρνολντ Σβαρτσενέγκερ, τον Γ.Γ. του ΟΗΕ Αντόνιο Γκουτέρες και τον αυστριακό πρόεδρο Αλεξάντερ φαν ντερ Μπέλεν, στην έναρξη ενός συνεδρίου που ξεκίνησε ο Σβαρτσενέγκερ για την επιτάχυνση της προόδου για την εφαρμογή της συμφωνίας των Παρισίων.  Αναφέροντας την πιο πρόσφατη αναφορά της Διακυβερνητικής Επιτροπής για τη Κλιματική Αλλαγή, δήλωσε: "Εάν δεν κάνουμε τις αναγκαίες αλλαγές κατά προσέγγιση μέχρι το έτος 2030, πιθανότατα θα ορίσουμε μια μη αναστρέψιμη αλυσιδωτή αντίδραση που ξεπερνά τα όρια του ανθρώπινου ελέγχου. Τότε θα μπούμε σε σημείο μη επιστροφής που θα είναι καταστροφικό." Το συνέδριο παρακολούθησαν 17.000 άτομα από 30 χώρες.
Στις 23 Ιουλίου 2019 παρέδωσε ομιλία στην γαλλική εθνοσυνέλευση, με ακροδεξιούς βουλευτές να προχωρούν σε αρνητικά σχόλια προς αυτήν.
Τον Ιούλιο του 2019, η Τούνμπεργκ συμμετείχε σε ηχογραφήσεις του συγκροτήματος The 1975 με μια εμφάνιση σε τραγούδι τους. Η Γκρέτα τελειώνει λέγοντας "Επομένως, όλοι εσείς εκεί, είναι ώρα για πολιτική ανυπακοή. Είναι ώρα να επαναστατήσουμε.". Με αίτημα της Τούνμπεργκ, μετά εμφανίζονται άτομα από την οργάνωση "Επανάσταση κατά της εξέγερσης".
Τον Ιούνιο του 2019, η Τούνμπεργκ ανακοίνωσε ότι θα χρησιμοποιήσει ιστιοφόρο για να μεταβεί στις συνεδριάσεις κλίματος του ΟΗΕ στην Αμερική. Το ιστιοφόρο δεν παράγει ρύπους. Μόλις φτάσει στη Νέα Υόρκη συνοδευόμενη από τον πατέρα της, η Γκρέτα σχεδιάζει να ταξιδέψει με τρένο και λεωφορείο για το ετήσιο συνέδριο του ΟΗΕ για το κλίμα στη Χιλή με στάσεις στον Καναδά, το Μεξικό και άλλες χώρες. Επίσης συμπεριλήφθηκε σε τεύχος του βρετανικού περιοδικού Βογκ. Στις 14 Αυγούστου 2019 αναχώρησε από το Πλίμουθ της νότιας Αγγλίας. Τα πράσινα διαπιστευτήρια του ταξιδιού έχουν αμφισβητηθεί, καθώς για το ταξίδι της επιστροφής δύο νέα μέλη του πληρώματος θα επιστρέψουν στην Ευρώπη με αεροπλάνο, ενώ δεν αποκλείεται να επιστρέψουν στην Ευρώπη με αεροπλάνο και τα δύο αρχικά μέλη του πληρώματος. Έφτασε στην Νέα Υόρκη στις 28 Αυγούστου.
Στις 17 Σεπτεμβρίου 2019 συνάντησε τον πρώην πρόεδρο των Ηνωμένων Πολιτειών, Μπάρακ Ομπάμα (2009-2017), κατά τη περιοδεία της στην Ουάσινγκτον. Την επομένη έδωσε ομιλία στο Κογκρέσο των Ηνωμένων Πολιτειών. Έδωσε ομιλία στην επίλεκτη επιτροπή για τη κλιματική κρίση. Η Γκρέτα παρέδωσε μια δήλωση οχτώ προτάσεων αντί για μία εμπεριστατωμένη ομιλία. Είπε: "Ονομάζομαι Γκρέτα Τούνμπεργκ. Δεν ήρθα για να φέρω προετοιμασμένες παρατηρήσεις σε αυτή την ακρόαση. Ανταυτού επισυνάπτω τα τεκμήρια μου. Είναι η αναφορά της ΔΕΑΚ για την άνοδο της θερμοκρασίας κατά 1.5°C [SR1.5] η οποία δημοσιεύτηκε στις 8 Οκτωβρίου 2018. Υποβάλλω την αναφορά ως τεκμήριο μου γιατί δεν θέλω να ακούσετε εμένα. Θέλω να ακούσετε τους επιστήμονες, Και θέλω να ενωθείτε κάτω από την επιστήμη. Και θέλω από εσάς να δράσετε."
Στις 20 Σεπτεμβρίου 2019 η Γκρέτα μίλησε στη διαδήλωση για το κλίμα στη Νέα Υόρκη. Μιλώντας από μια εξέδρα στο πάρκο Μπάτερι, η Γκρέτα δήλωσε: “Αυτή είναι η μεγαλύτερη απεργία για το κλίμα στην παγκόσμια ιστορία" (σ.σ. οι οργανωτές της διαδήλωσης της Νέας Υόρκης εκτιμούν τη συμμετοχή στα 250.000 άτομα). Είπε επίσης ότι η αλλαγή έρχεται ανεξαρτήτως "αν τους αρέσει ή όχι", προσθέτοντας "Νομίζετε ότι μας ακούνε;” Η Γκρέτα είπε μετά ότι "θα εγγυηθούμε ότι θα μας ακούσουν!". Η παγκόσμια συμμετοχή στις διαμαρτυρίες της 20ής Σεπτεμβρίου 2019 κυμαίνεται στα 2 με 4 εκατομμύρια σύμφωνα με εκτιμήσεις. Η Γκρέτα δήλωσε: “Και αν ανήκετε σε εκείνη τη μικρή ομάδα ανθρώπων που νιώθετε απειλούμενοι από εμάς τότε σας έχουμε πολύ άσχημα νέα επειδή είναι μόνο η αρχή."
Στις 21-23 Σεπτεμβρίου 2019 συμμετείχε στις εργασίες της συνόδου δράσης για το κλίμα των ΟΗΕ. Στις 23 Σεπτεμβρίου 2019 η Τούνμπεργκ ομίλησε στην σύνοδο των Ηνωμένων Εθνών. Σε συνέντευξη τύπου υπό την αιγίδα της ΟΥΝΙΣΕΦ, η Τούνμπεργκ ανακοίνωσε ότι αυτή και 15 άλλα παιδιά (συμπεριλαμβανομένης της 14χρονης ακτιβίστριας Αλεξάντρια Βιλασενιόρ, Καταρίνα Λορένθο και άλλους) θα καταθέσουν αγωγή προς πέντε χώρες που δεν ακολουθούν πορεία μείωσης των εκπομπών τους σύμφωνα με τις δεσμεύσεις τους στην συνθήκη του Παρισιού: την Αργεντινή, την Βραζιλία, την Γαλλία, την Γερμανία και την Τουρκία. Η μήνυση βασίζεται σύμφωνα με την σύμβαση για τα δικαιώματα του παιδιού (δικαίωμα στην ζωή, υγεία και ειρήνη). Εάν η αγωγή πετύχει, οι χώρες θα πρέπει να απαντήσουν αλλά καμία πρόταση δεν είναι νομικά δεσμευτική. Στην ομιλία της στις 23 Σεπτεμβρίου 2019 κατηγόρησε τους ηγέτες του κόσμου ότι της έκλεψαν τα όνειρα και την παιδική της ηλικία, ενώ η παθιασμένη και συναισθηματική ομιλία της πέτυχε ευρείας κάλυψης από τα μέσα. Συγκεκριμένα είπε: 
"Αυτό είναι όλο λάθος. Δεν έπρεπε να βρισκόμουν εδώ. Έπρεπε να ήμουν πίσω στο σχολείο στην άλλη άκρη του ωκεανού. Όμως όλοι έρχεστε σε μένα για ελπίδα; Πώς τολμάτε! Έχετε κλέψει τα όνειρά μου και την παιδική μου ηλικία με τα κουφά σας λόγια. Και ακόμα είμαι από τους τυχερούς. Άνθρωποι υποφέρουν. Άνθρωποι πεθαίνουν. Καταρρέουν ολόκληρα οικοσυστήματα. Είμαστε στην αρχή μιας μαζικής εξαφάνισης. Και αυτά για τα οποία μπορείτε να μιλάτε είναι τα λεφτά και παραμύθια αιώνιας οικονομικής ανάπτυξης. Πως τολμάτε!"
— ομιλία της Γκρέτα Τούνμπεργκ στη σύνοδο των ΟΗΕ για το κλίμα, 23 Σεπτεμβρίου 2019
Μετά την ομιλία, το βλέμμα της προς τον πρόεδρο των ΗΠΑ Ντόναλντ Τραμπ ο οποίος κατευθυνόταν προς διάσκεψη του ΟΗΕ αναμεταδόθηκε ευρύτατα από τα μέσα. Λίγο αργότερα, ο Τραμπ την ειρωνεύτηκε λέγοντας ότι "είναι [δ.δ. η Γκρέτα Τούνμπεργκ] ένα πολύ χαρούμενο κορίτσι που κοιτάζει σε ένα λαμπερό και υπέροχο μέλλον" η οποία επικρίθηκε, ενώ για να τον ειρωνευτεί η Τούνμπεργκ προσέθεσε στον λογαριασμό της στο Twitter τα σχόλια που έκανε ο Τραμπ για εκείνην. Λίγο νωρίτερα συναντήθηκε με την καγκελάριο της Ο.Δ. Γερμανίας, Άνγκελα Μέρκελ.  
Στις 27 Σεπτεμβρίου 2019 η Τούνμπεργκ χρησιμοποίησε ηλεκτρικό αυτοκίνητο για τις μεταφορές της, το οποίο δανείστηκε από τον Άρνολντ Σβαρτσενέγκερ. Η Τούνμπεργκ μίλησε σε συνέντευξη τύπου για την Παγκόσμια Απεργία για το Κλίμα στο Μοντρεάλ. Είπε: "Είναι πολύ συγκινητικό να βλέπεις τον καθένα που είναι τόσο παθιασμένος να διαδηλώσει και να απεργήσει. Άνθρωποι όλων των ηλικιών, όλων των γενεών. Είναι μια πολύ καλή μέρα θα έλεγα.” Πριν την συνέντευξη τύπου, είχε συνάντηση με τον πρωθυπουργό του Καναδά, Τζάστιν Τρυντώ. Σύμφωνα με άτομα που είδαν την συνάντηση, ο Τρυντώ ρώτησε την Τούνμπεργκ τι θα σκέφτονταν οι φίλοι της πίσω στην πατρίδα Η Γκρέτα απάντησε στον Τρυντώ λέγοντας του ότι στην Στοκχόλμη θα διαδηλώσουν περίπου 60.000 άτομα, με τον Τρυντώ να απαντά "Λίγοι παραπάνω από σήμερα,". Σε μια διάσκεψη τύπου μετά την συνάντηση, η Τούνμπεργκ ρωτήθηκε αν είχε συγκεκριμένο μήνυμα για τον Τρυντώ, σε μια χώρα με πολύ μεγάλα αποθέματα πετρελαίου και φυσικού αερίου (ειδικά στην Αλμπέρτα), λέγοντας: "Το μήνυμα μου προς όλους τους πολιτικούς είναι το ίδιο — να ακούσουν και να δράσουν σύμφωνα με την επιστήμη". Μετά την διάσκεψη τύπου, θα συμμετάσχει στην διαδήλωση για το κλίμα και άλλες δραστηριότητες σχετιζόμενες με διαδηλώσεις για το κλίμα.  
Επίσης ερωτήθηκε γιατί κάλεσε την αυτόχθονη νεολαία να ηγηθεί της διαδήλωσης, όπου είπε "Οι αυτόχθονες έχουν προστατέψει το τοπικό περιβάλλον για αιώνες και χιλιετίες και φυσικά τους χρειαζόμαστε επειδή συχνά είναι αυτοί που το κάνουν, αυτοί που είναι στη γραμμή του μετώπου, επομένως πρέπει να έχουμε την ικανότητα να ακούσουμε τις φωνές τους. Έτσι πιστεύω ότι είναι τόσο σημαντικό η ηγεσία της μάχης να γίνει από αυτόχθονες κατοίκους.”

Μετά την συνέντευξη τύπου, η Τούνμπεργκ ενώθηκε με ιθαγενείς και μαζί ηγήθηκαν της διαδήλωσης για το κλίμα. Αφού οι διαδηλωτές έφτασαν στο κύριο σημείο της διαμαρτυρίας, η Τούνμπεργκ παρέδωσε μια ομιλία που περιείχε τμήματα στα γαλλικά. Η Τούνμπεργκ είπε στους διαδηλωτές ότι η μάχη κατά της κλιματικής αλλαγής δεν θα σταματήσει μέχρι οι ηγέτες του κόσμου πάρουν το θέμα στα σοβαρά. Μεταξύ άλλων είπε: 
“Είμαστε τουλάχιστον 500.000 εδώ σήμερα – πρέπει να είστε πολύ υπερήφανοι για εσάς,”. “Το έχουμε κάνει μαζί και δεν μπορώ να σας ευχαριστήσω επαρκώς για τη παρουσία σας. Είναι απλά απίστευτο να είμαστε ενωμένοι με τέτοιο τρόπο για ένα κοινό λόγο. Φαίνεται απίστευτο, δεν είναι;” “Μερικοί λένε ότι σπαταλάμε ώρες μαθήματος, λέμε ότι αλλάζουμε τον κόσμο με τέτοιο τρόπο που όταν θα είμαστε μεγαλύτεροι θα είμαστε ικανοί να κοιτάμε τα παιδιά μας στα μάτια και να τους λέμε ότι κάναμε ότι μπορούσαμε." “Μας έχουν πει τόσες φορές ότι δεν υπάρχει ουσία να το κάνουμε, δεν μπορούμε να έχουμε επίδραση και να κάνουμε τη διαφορά. Αλλά νομίζω ότι αυτό έχει αποδειχθεί ψευδές μέχρι τώρα. Είμαστε η αλλαγή και η αλλαγή έρχεται."
— ομιλία της Γκρέτα Τούνμπεργκ στο Μόντρεαλ, 27 Σεπτεμβρίου 2019
Στις 8 Οκτωβρίου 2019, η Τούνμπεργκ, μαζί με την ιθαγενή ακτιβίστρια για το κλίμα Τοκάτα Σιδερένια Μάτια, συμμετείχαν σε ένα πάνελ συζήτησης για την κλιματική αλλαγή στην περιοχή ιθαγενών Στάντινγκ Ροκ της Βόρειας Ντακότα. Στο τέλος της συζήτησης, ο φύλαρχος των Σιου Άρβολ Ψάχνει Άλογο την τίμησε δίνοντας της ένα τοπικό ιθαγενές όνομα, το οποίο μεταφράζεται από τα Λακότα ως "Γυναίκα που ήρθε από τους ουρανούς". Τα μέλη της τοπικής φυλής δηλώνουν ότι ξεσηκώνει τον κόσμο και υποστηρίζουν την αποστολή της.

Ταξίδι στη Νέα Υόρκη

Για το ταξίδι της προς την Νέα Υόρκη, η Team Malizia της προσέφερε χωρίς κόστος το Malizia II – ένα σύγχρονο αγωνιστικό πλοίο ύψους 18 μέτρων, το οποίο σύμφωνα με τους ιδιοκτήτες του δεν παράγει ρύπους και σύμφωνα με τον κατασκευαστή του έχει παραχθεί μερικώς από ανακυκλωμένα υλικά. Το πλοίο τροφοδοτείται με ηλιακή και αιολική ενέργεια. 
Το πλοίο έχει πολύ πρωτόγονο εξοπλισμό, καθώς δεν περιέχει μπάνιο, ενώ το πλήρωμα και οι επιβάτες τρέφονταν από κονσέρβες. Για την Γκρέτα είχε ετοιμαστεί δίαιτα με χορτοφαγικά τρόφιμα. Το πλοίο ενοικιάστηκε από τη Team Malizia από γερμανό ιδιοκτήτη. Στο πλοίο καπετάνιος ήταν ο Μπόρις Χέρμαν και συνοδευόταν από τον Πιέρ Καζιράγκι, εγγονό του πρίγκιπα Ρενιέ Γ΄ του Μονακό. Κατά την άφιξη την υποδέχθηκαν 17 πλοία του ΟΗΕ βαμμένα στα χρώματα των στόχων βιώσιμης ανάπτυξης καθώς και οπαδοί της.
Η ομάδα Μαλίτσια (Team Malizia) σχετίζεται με μέλη του συνδέσμου ταχυπλόων του Μονακό (Yacht club de Monaco) και το όνομα το Μαλίτσια εκφράζει την σχέση με τον ιδρυτή του Μονακό Φραντσέσκο Γκριμάλντι. Το όνομα Μαλίτσια εμφανίστηκε το 1297 με την ίδρυση του πριγκιπάτου. Η ομάδα Μαλίτσια αποσκοπεί στην σύνδεση του ταξιδιού στη θάλασσα, της περιβαλλοντικής προστασίας και της επιστήμης. Κατά την διάρκεια των ταξιδιών της συλλέγει δεδομένα από τους ωκεανούς (θερμοκρασία, οξύτητα, διοξείδιο του άνθρακα κτλ.), ελεύθερα διαθέσιμα για επιστημονικά δεδομένα. Η ομάδα ασχολείται επίσης με το να διδάξει στους νέους σχετικά με τη προστασία του θαλάσσιου και παγκόσμιου περιβάλλοντος. Κατά την πλεύση του, το ιστίο του ιστιοφόρου περιείχε συνθήματα όπως "Ενωμένοι για την επιστήμη" και "FridaysForFuture" και άλλα για να προωθήσει την προστασία του κλίματος.

Βραβεύσεις

Η Γκρέτα Τούνμπεργκ ήταν ένας από τους νικητές του διαγωνισμού συγγραφής νέων για το κλίμα της εφημερίδας Svenska Dagbladet (Τα Σουηδικά Ημερησία Νέα), τον Μάιο του 2018. Η Τούνμπεργκ ήταν υποψήφια για το Παιδικό Βραβείο Κλίματος της εταιρείας ηλεκτρικής ενέργειας Telge Energi για τα παιδιά και νέους που προωθούν την αειφόρο ανάπτυξη, αλλά αρνήθηκε επειδή οι φιναλίστ θα έπρεπε να μεταβούν στη Στοκχόλμη με αεροπλάνο. Ύστερα ήρθε σε επαφές με την Μπο Τορέν, από έναν οργανισμό με σκοπό την ανάπτυξη δράσης για την κλιματική αλλαγή. Η Τούνμπεργκ παρακολούθησε μερικές από τις συναντήσεις τους, και σε μία από αυτές η Τορέν πρότεινε ότι οι μαθητές θα μπορούσαν να διαμαρτυρηθούν για την κλιματική αλλαγή. Η Τούνμπεργκ προσπάθησε να πείσει και άλλους νέους να συμμετάσχουν, αλλά σύμφωνα με την ίδια "κανένας δεν ενδιαφερόταν πραγματικά" και τελικά αποφάσισε να προχωρήσει μόνη της.
Τον Νοέμβριο του 2018, τιμήθηκε με την υποτροφία Φρισχουσέτ για το Νεαρό Πρότυπο Πρόσωπο της Χρονιάς. Τον Δεκέμβριο του 2018, το περιοδικό Τάιμ την ονόμασε ως ένας από τους σημαντικότερους έφηβους του 2018. Με την ευκαιρία της Διεθνούς Ημέρας της Γυναίκας η Τούνμπεργκ ψηφίστηκε η πιο σημαντική γυναίκα της χρονιάς στη Σουηδία το 2019. Η βράβευση βασίστηκε σε μια έρευνα από το ινστιτούτο Inizio για λογαριασμό της εφημερίδας Aftonbladet. Τρεις Νορβηγοί νομοθέτες την πρότειναν για το Νόμπελ Ειρήνης 2019.
Οι πολιτικοί που την πρότειναν υποστήριξαν την απόφασή τους υποστηρίζοντας ότι η υπερθέρμανση του πλανήτη θα είναι η αιτία «πολέμων, συγκρούσεων και προσφύγων» αν δεν γίνει τίποτα για να σταματήσει. Περιγράφηκε ως το επικρατέστερο φαβορί για το βραβείο, ωστόσο τελικά το κέρδισε ο αιθίοπας πρωθυπουργός Άμπι Αχμέτ.
Τον Απρίλιο του 2019, το περιοδικό Time την συμπεριέλαβε στις 100 προσωπικότητες με τη μεγαλύτερη επιρροή διεθνώς για το 2019. Τον ίδιο μήνα, ο χιλιανός οργανισμός Ίδρυμα Μιλαρέπα για τον Διάλογο στην Ασία (ισπανικά: Fundación Milarepa para el Diálogo con Asia), του Μάριο Αγκιλάρ (πανεπιστήμιο του Σεντ Άντριους) ανακοίνωσε ότι η Τούνμπεργκ επελέχθη για το βραβείο Λαουντάτο Σι' του οργανισμού.
Προσέθεσε ότι η επιλεκτική αλαλία σήμαινε ότι μιλούσε μόνο όταν χρειαζόταν και ότι "τώρα είναι μία από αυτές τις στιγμές". και ότι η ύπαρξη στο "φάσμα" ήταν ένα πλεονέκτημα "καθώς σχεδόν τα πάντα είναι μαύρα ή άσπρα".
Η Τούνμπεργκ είχε δηλώσει: "Νιώθω σαν να πεθαίνω μέσα μου αν δεν διαμαρτύρομαι". Ο πατέρας της δήλωσε: «[Σεβόμαστε που θέλει να κάνει μια στάση. Μπορεί είτε να καθίσει στο σπίτι και να είναι πραγματικά δυσαρεστημένη, είτε να διαμαρτυρηθεί και να είναι ευτυχισμένη». Έχει συγκριθεί με την Ιωάννα της Λωρραίνης, και με τον σουηδό φανταστικό χαρακτήρα Πίπη η Φακιδομύτη.
Ο Γενικός Γραμματέας του ΟΗΕ Αντόνιο Γκουτέρες ενέκρινε τις σχολικές απεργίες που ξεκίνησε η Τούνμπεργκ, αναγνωρίζοντας ότι «η γενιά μου δεν κατάφερε να ανταποκριθεί σωστά στη δραματική πρόκληση της αλλαγής του κλίματος, κάτι που αισθάνεται βαθιά από τους νέους ανθρώπους. Δεν αναρωτιέμαι εάν είναι θυμωμένοι."
Στις 31 Μαρτίου 2019, βραβεύτηκε στη κατηγορία Προστασίας Κλίματος στα τηλεοπτικά βραβεία Χρυσή Κάμερα (Γερμανία), ύστερα από μια επίσκεψη της στο Βερολίνο το διάστημα 29-31 Μαρτίου. Στις 2 Απριλίου 2019, κέρδισε το Βραβείο της Ελευθερίας από την Νορμανδία της Γαλλίας. Στις 12 Απριλίου μοιράστηκε το νορβηγικό βραβείο Φριτ Ορντς με τον οργανισμό Νάτουρ ογκ Ούνγκντομ. Το βραβείο δίδεται για την ελευθερία της έκφρασης.
Στις 7 Ιουνίου 2019, ονομάστηκε ως νικητής του βραβείου Πρεσβευτή Συνείδησης της Διεθνούς Αμνηστίας για το 2019. Η Γκρέτα δήλωσε ότι το βραβείο ανήκει στον καθένα που συμμετείχε στις μαθητικές κινητοποιήσεις για το κλίμα. Κατά την περιοδεία της στην Ουάσινγκτον, παρέλαβε το βραβείο της στις 16 Σεπτεμβρίου. 
Έχει λάβει τιμητικό πτυχίο από το Πανεπιστήμιο του Μον, στο νότιο Βέλγιο. Το διδακτορικό δίπλωμα και οι σχετικές τιμές αποδόθηκαν κατά την επίσημη έναρξη του ακαδημαϊκού έτους 2019-2020 στις 10 Οκτωβρίου 2019. Η Τούνμπεργκ δεν μπόρεσε να παραστεί στην τελετή αλλά ευχαρίστησε το πανεπιστήμιο με βίντεο.
Στις 12 Ιουλίου 2019, η Τούνμπεργκ έλαβε το περιβαλλοντικό μετάλλιο Γκέντες από την Βασιλική Γεωγραφική Εταιρεία της Σκωτίας. Ονομάστηκε επίτιμο μέλος της Εταιρείας.
Στις 21 Ιουλίου 2019 παρέλαβε το "Βραβείο Ελευθερίας", το οποίο απονέμεται στην Νορμανδία της Γαλλίας.
Στις 3 Σεπτεμβρίου 2019 η Τούνμπεργκ παρέλαβε το βραβείο του "Αλλαγκτή του Παιχνιδιού της Χρονιάς", μέρος των βραβείων "Βραβεία του Άνδρα της Χρονιάς 2019" του περιοδικού GQ. Το βραβείο σχεδιάστηκε λαμβάνοντας υπόψη την παραλήπτρια.
Στις 25 Σεπτεμβρίου 2019 ανακοινώθηκε ως νικήτρια του Βραβείου Ορθής Διαβίωσης, από κοινού με τους Αμινατού Χαϊντάρ (Δυτική Σαχάρα), Γκουό Σιανμέι (Κίνα) και Νταβί Κοπενάουα Γιανομαμί (Βραζιλία).
Στις 27 Σεπτεμβρίου 2019 η Τούνμπεργκ προσκλήθηκε στο δημαρχείο του Μοντρεάλ όπου παρέλαβε το κλειδί της πόλης. Στο δημαρχείο την καλωσόρισε η δήμαρχος του Μοντρεάλ Βαλερί Πλαντ. Μόλις έλαβε τα κλειδιά της πόλης, η Τούνμπεργκ είπε: "Είμαι απίστευτα τιμημένη."
Στις 4 Οκτωβρίου 2019, εξ ονόματος του Ιδρύματος για τα Δικαιώματα του Παιδιού, ο Ντέσμοντ Τούτου ανακοίνωσε ότι η Τούνμπεργκ, μαζί με την καμερουνέζα Ντιβινά Μαλούμ (14 ετών), είναι οι νικητές του Διεθνούς Βραβείου Ειρήνης για Παιδιά του 2019. Ο Τούτου δήλωσε. "Το δυνατό σας μήνυμα ενισχύεται από τη νεανική σας ενέργεια και την ακλόνητη πίστη σας ότι τα παιδιά μπορούν να βελτιώσουν το μέλλον τους. Είστε αληθινοί δημιουργοί της αλλαγής που έχετε δείξει δυνατά ότι τα παιδιά μπορούν να προχωρήσουν τον κόσμο." Το βραβείο θα δοθεί σε μια τελετή στις 20 Νοεμβρίου 2019 στην Χάγη.
Τα βραβεία Ουέμπι ονόμασαν την Τούνμπεργκ ως νικήτρια για την κατηγορία Κοινωνικό κίνημα της χρονιάς του 2019.

Κριτική

Αφού οι μαθητικές διαδηλώσεις την έκαναν διάσημη, η Τούνμπεργκ έγινε στόχος προσπαθειών για τη δυσφήμιση της από ανθρώπους που αρνούνται την αλλαγή στο κλίμα, ενώ άλλοι προσπάθησαν να επωφεληθούν από την υψηλή της δημοτικότητα. Στα τέλη του 2018, ο Ίνγκμαρ Ρέντσχογκ, ιδρυτής του μη κερδοσκοπικού ιδρύματος Δεν Έχουμε Χρόνο, προσέλαβε τη Τούνμπεργκ ως άμισθη σύμβουλο για τη νεολαία και χρησιμοποίησε το όνομά της, χωρίς γνώση της ίδιας για να συλλέξει συνεισφορές για το ίδρυμα. Η Τούνμπεργκ δεν έλαβε ανταμοιβή από το ίδρυμα. Ύστερα τερμάτισε την εθελοντική συνεργασία της δηλώνοντας «δεν είμαι μέρος κάποιου οργανισμού... είμαι απολύτως ανεξάρτητη... (και) αυτό που κάνω εντελώς δωρεάν».
Λίγες μέρες πριν τις ευρωεκλογές του 2019, δεξιοί λαϊκιστές στη Γερμανία αύξησαν τις επιθέσεις τους προς την κλιματική επιστήμη και άρχιζαν να στοχεύουν την Τούνμπεργκ στα μηνύματα τους. Η Εναλλακτική για τη Γερμανία (AfD, σε ελληνική απόδοση ΕγΓ), το οποίο υποστηρίζει την άρνηση της κλιματικής αλλαγής, επίσης δημοσιεύει προσωπικές επιθέσεις προς την Τούνμπεργκ, ονομάζοντας τη "ψυχικά διαταραγμένη" και ως απάτη. Ο Γιάκομπ Γκουλ, ερευνητής στο Ινστιτούτο Στρατηγικού Διαλόγου, δηλώνει ότι η άρνηση της κλιματικής αλλαγής αποτελεί μέρος της πλατφόρμας του κόμματος. Επίσης, δηλώνει πως "οι επιθέσεις προς την Γκρέτα, ορισμένες φορές σε δικαίως φαύλους τρόπους, όπως η κοροϊδίες προς αυτή για τον αυτισμό της, έγινε τρόπος για να απεικονιστούν οι πολιτικοί αντίπαλοι της ΕγΓ (AfD) ως παράλογοι”.
Γράφοντας για το περιοδικό Quillette, η σουηδή δημοσιογράφος Παουλίνα Νόιντινγκ αναρωτήθηκε αν αυτή η φήμη και προσοχή που έχει λάβει την ωθεί σε πολύ μεγάλη πίεση. Η Νόιντινγκ αναρωτήθηκε εάν αυτό θα μπορούσε να αποτελεί πρόβλημα δεδομένου των πολλών ψυχολογικών διαγνώσεων, βγάζοντας την άποψη ότι "μια μαθητική κινητοποίηση... αποτελεί μια μορφή αυτοκινδύνου, η οποία γίνεται για να προσελκυθεί προσοχή από τους ενήλικες... Δεδομένου ότι ξέρουμε για τα προβλήματα και τις προκλήσεις της Γκρέτα, είναι αυτή (η προσοχή) κατάλληλη απάντηση από ενήλικες για τη μαθητική κινητοποίηση της Γκρέτα;" Η Χέλεν Ντέιλ, η οποία αρθρογραφεί στο ίδιο περιοδικό, δημοσίευσε τουίτ ζητώντας από τον Άντριου Νηλ του BBC (αρνητής της κλιματικής αλλαγής) να κάνει συνέντευξη στην Τούνμπεργκ. Η Ντέιλ έγραψε επίσης ότι "μπορεί να υποστεί τήξη στην εθνική τηλεόραση” και είπε "δεν θα ξανακούσουμε κάτι άλλο από αυτή". Μετά την κριτική που δέχτηκε, η Ντέιλ ισχυρίστηκε ότι το τουίτ "ήταν, δικαίως και προφανώς, ένα αστείο". Παρά τη εξαιρετικά πολωμένη απάντηση που έλαβε, διατήρησε τη κριτική της για την Τούνμπεργκ ως ακτιβίστρια για τη κλιματική αλλαγή, δηλώνοντας ότι τα παιδιά "δεν μπορούν να μας καθοδηγήσουν". Ωστόσο, ο γενικός γραμματέας των Ηνωμένων Εθνών, Αντόνιο Γκουτέρες, μιλώντας σε εκδήλωση τη Νέα Ζηλανδία τον Μάιο του 2019, δήλωσε ότι η γενιά του "δεν κέρδιζε τη μάχη ενάντια στη κλιματική αλλαγή" και ότι είναι η ώρα της νεολαίας να "σώσει τον πλανήτη".
Το HuffPost αναφέρει ότι το μεσοταξικό και μεσήλικο κατεστημένο φοβάται την Τούνμπεργκ επειδή μπορεί να χάσουν την θέση τους υπέρ εκείνης και άλλων σαν αυτής στον πολιτικό διάλογο για τη κλιματική αλλαγή. Γράφοντας για τους The New York Times, ο Κρίστοφερ Κάλντγουελ υποστήριξε την Τούνμπεργκ, αλλά έγραψε ότι η κινητοποίηση γύρω από τη Γκρέτα ανιτπροσωπεύει μια άρνηση υποστήριξης μιας περίπλοκης άποψης, προτιμώντας μια απλή και ασυνεπή προσέγγιση. Ο γάλλος φιλόσοφος Ραφαήλ Εντχοβέν υποστηρίζει ότι πολλοί υποστηρικτές της δεν θέλουν να συμβάλλουν στην λύση της κλιματικής αλλαγής.
Τον Αύγουστο του 2019, το Scientific American ανέφερε ότι οι δυσφημιστές της Τούνμπεργκ έχουν "ξεκινήσει τις προσωπικές επιθέσεις", με κεντρικό σημείο τον αυτισμό της, ενώ "εξαρτώνται όλο και περισσότερο από φραστικές επιθέσεις για να αμβλύνουν την επιρροή της."
Μετά την μήνυση της Τούνμπεργκ κατά της Γαλλίας, της Γερμανίας και άλλων χωρών που δεν ακολουθούν την κατεύθυνση που πρέπει για να εκπληρώσουν τις δεσμεύσεις τους στη συμφωνία των Παρισίων, ο γάλλος πρόεδρος Εμανουέλ Μακρόν την επέκρινε λέγοντας ότι "τέτοιες ριζοσπαστικές θέσεις (όπως κατέχονται από την Τούνμπεργκ) ανταγωνίζουν τις κοινωνίες μας". Πρόσθεσε επίσης ότι "πρέπει να επικεντρωθεί σε αυτές που μπλοκάρουν, αυτές που αντιδρούν περισσότερο", και "δεν νιώθει ότι η Γαλλική ή η Γερμανική κυβέρνηση προσπαθεί να μπλοκάρει". Ο Γάλλος γραμματέας Οικολογικής και Συμπεριληπτικής μετάβασης Μπρουν Πουαρσόν την επέκρινε, λέγοντας ότι "δεν ξέρει τι λύσεις προωθεί", προσθέτοντας ότι "δεν μπορείς να κινητοποιήσεις με απελπισία, ακόμη και μίσος".
Ο ρώσος πρόεδρος Βλαντίμιρ Πούτιν επέκρινε επίσης την Τούνμπεργκ λέγοντας "Οι άνθρωποι στην Αφρική και πολλές ασιατικές χώρες θέλουν να είναι τόσο πλούσιοι όσο οι Σουηδοί. Πώς μπορεί να γίνει αυτό; πιέζοντας τους να χρησιμοποιήσουν ηλιακή ενέργεια που αφθονεί στην Αφρική; Έχει εξηγήσει κάποιος το κόστος του; Αλλά είναι μια προσβάσιμη τεχνολογία για αναπτυσσόμενες οικονομίες και κράτη; Δύσκολα προσβάσιμο." Επίσης την αποκάλεσε "ευγενική αλλά ανενημέρωτη".

Προσωπικές επιθέσεις

Όταν η Τούνμπεργκ ανακοίνωσε ότι θα μεταβεί στις Ηνωμένες Πολιτείες με πλοίο, ο Άρον Μπανκς, γνωστός για την οικονομική του υποστήριξη για την έξοδο της Βρετανίας από την Ευρωπαϊκή Ένωση, έγραψε προς την έφηβη ότι "συμβαίνουν φρικιαστικά ναυτικά ατυχήματα τον Αύγουστο”. Το σχόλιο του αποτέλεσε αντικείμενο δριμείας κριτικής, με την καθηγήτρια Τάνια Μπούλτμαν να σημειώνει ότι ο Μπανκς "επικαλέστηκε τον πνιγμό ενός παιδιού" για δική του ψυχαγωγία. 
Γράφοντας για τον Γκάρντιαν, ο Γκάμπι Χίνσλιφ σημειώνει ότι η Τούνμπεργκ έχει γίνει "το νέο μέτωπο στο πολιτιστικό πόλεμο της εξόδου της Βρετανίας από την Ευρωπαϊκή Ένωση", επιχειρηματολογώντας ότι το αίσχος που προκαλείται από προσωπικές επιθέσεις προς την Τούνμπεργκ από υποστηρικτές του Μπρέξιτ "τους δίνει το ευπρόσδεκτο οξυγόνο δημόσιας παρουσίας". Ο Βρετανός φιλόσοφος Τζούλιαν Μπαγκίνι υποστηρίζει ότι οι θλιβερές προσωπικές κριτικές για την Τούνμπεργκ είναι ένδειξη "πνευματικής και διανοητικής χρεοκοπίας".
Κατά τον Στιβ Σίλμπερμαν, καθώς η Τούνμπεργκ βρίσκεται στο φάσμα του αυτισμού, είναι ατρόμητη στη ρητορική της. Σε μια συνέντευξη της για την Σούγιν Χέινς του Τάιμ, δήλωσε τα εξής για τη κριτική που έχει λάβει στο διαδίκτυο: "Είναι αρκετά ξεκαρδιστικό όταν το μόνο πράγμα που οι άνθρωποι μπορούν να κάνουν είναι να σε κοροϊδεύουν, ή να μιλούν για την εμφάνιση ή τη προσωπικότητά σου, καθώς σημαίνει ότι δεν έχουν επιχείρημα ή κάτι άλλο για να πουν."
Στις Ηνωμένες Πολιτείες, η αρθρογράφος του Washington Examiner Τιάνα Λάουι (το εν λόγω περιοδικό ανήκει στον Φίλιπ Άνσουτς, αρνητή της κλιματικής αλλαγής), έγραψε ότι οι "ψάχνοντες για φήμη", "γονείς της εξέδρας" της Τούνμπεργκ, και ιδιαίτερα η "ξεθωριαζώμενη μητέρα - τραγουδίστρια της όπερας" που έπαιζε διεθνώς, την εξέδιδαν χωρίς να  λάβουν υπόψη τα ψυχικά προβλήματα της Τούνμπεργκ, της οποίας οι "αναπηρίες" περιελάμβαναν τον "αυτισμό", "ψυχαναγκαστική-καταναγκαστική διαταραχή", "αλαλία", "κατάθλιψη" και μια "σοβαρή διατροφική διαταραχή". Σύμφωνα με την Λάουι την υπέβαλλαν σε "παιδική κακοποίηση." Η Τούνμπεργκ έχει επικριθεί από τον αυστραλό αρνητή της κλιματικής αλλαγής Άντριου Μπολτ αφού ανακοίνωσε ότι θα ταξιδέψει στις Ηνωμένες Πολιτείες με ιστιοφόρο μηδενικών εκπομπών. Ο Μπολτ έγραψε ότι είχε ένα κύμα προσωπολατρίας, ονομάζοντας την "απίστευτα επιδραστική" για ένα "τόσο νέο κορίτσι με τόσες πολλές διαταραχές".

Φαινόμενο Γκρέτα Τούνμπεργκ

Μερικά μέσα ενημέρωσης έχουν ξεκινήσει να περιγράφουν την επίδραση της ως "φαινόμενο Γκρέτα Τούνμπεργκ" (αναφέρεται και ως "φαινόμενο Γκρέτα") με πολλούς πολιτικούς να αναγνωρίζουν την ανάγκη δράσης για τη κλιματική αλλαγή. Για παράδειγμα, ο Βρετανός γραμματέας περιβάλλοντος Μάικλ Γκόουβ, δήλωσε: “Όταν άκουσα για εσάς, ένιωσα μεγάλο θαυμασμό, αλλά επίσης ευθύνη και ενοχή. Είμαι της γενιάς των γονιών σας, και αναγνωρίζω ότι δεν έχουμε κάνει σχεδόν τίποτα για να επιλύσουμε τη κλιματική αλλαγή και την ευρύτερη περιβαλλοντική κρίση στην οποία συμβάλλαμε να δημιουργηθεί." Ο πολιτικός των Εργατικών Εντ Μίλιμπαντ, υπεύθυνος για την εισαγωγή νόμου για το κλίμα στο Ηνωμένο Βασίλειο, δήλωσε: "Μας έχετε αφυπνήσει. Σας ευχαριστούμε. Όλοι οι νέοι που κινητοποιηθήκατε είστε καθρέφτης για την κοινωνία μας - μας έχετε διδάξει ένα πραγματικά σημαντικό μάθημα. Προεξέχετε από το κοινό.”
Τον Φεβρουάριο του 2019, σε απάντηση των προσπαθειών της Τούνμπεργκ, ο επικεφαλής της ΕΕ Ζαν-Κλωντ Γιουνκέρ υπέβαλε πρόταση δαπάνης εκατοντάδων δισεκατομμυρίων ευρώ για τη κλιματική αλλαγή ξεκινώντας το 2021. Τα ζητήματα του κλίματος έπαιξαν σημαντικό ρόλο στις Ευρωεκλογές του 2019 καθώς τα κόμματα των Πρασίνων υπερδιπλασίασαν τις ψήφους τους φτάνοντας το 21% των ψήφων φτάνοντας σε περίπου 71 ευρωβουλευτές. Πολλές από τις ενισχύσεις ήρθαν από τις βόρειες χώρες όπου οι διαδηλώσεις για το κλίμα έχουν μεγαλύτερη συμμετοχή. Το αποτέλεσμα δίνει την ικανότητα στους Πρασίνους να παίξουν σημαντικότατο ρόλο στο επόμενο Ευρωκοινοβούλιο. 
Τον Ιούνιο του 2019, μια δημοσκόπηση της YouGov στη Βρετανία έδειξε ότι η δημόσια ανησυχία για το περιβάλλον ανέβηκε σε επίπεδα ρεκόρ στο Ηνωμένο Βασίλειο μετά τις διαμαρτυρίες της Τούνμπεργκ και της οργάνωσης Επανάσταση κατά της εξέγερσης.
Η καθιστική διαμαρτυρία της έχει αποτελέσει έμπνευση και για άλλους νέους να οργανώσουν καθιστικές διαμαρτυρίες για τη κλιματική αλλαγή έξω από τα κοινοβούλια της χώρας τους. 
Τον Αύγουστο του 2019, αναφέρθηκε άνοδος στον αριθμό των παιδικών βιβλίων που ασχολούνται με το θέμα της κλιματικής κρίσης, συνοδευόμενη από μια θετική μεταβολή των πωλήσεων βιβλίων για τη κλιματική κρίση, τα οποία σκοπεύουν να εμπνεύσουν νεαρά άτομα στο να σώσουν των πλανήτη. Οι εκδότες αποδίδουν την αύξηση στο "φαινόμενο Γκρέτα Τούνμπεργκ".

Άλλες επιδράσεις

Τον Ιούνιο του 2019, οι Σουηδικοί Σιδηρόδρομοι ανέφεραν ότι ο αριθμός των επιβατών τρένων για εγχώρια ταξίδια αυξήθηκε κατά 8% σε σχέση με το προηγούμενο έτος, αντανακλώντας την αύξηση της δημόσιας ανησυχίας για τις εκπομπές διοξειδίου του άνθρακα όπως επισημαίνονται με την άρνηση της Τούνμπεργκ να χρησιμοποιήσει αεροπλάνο για να μεταβεί σε διεθνή συνέδρια. Επειδή ενοχλείται ή ντροπιάζεται να χρησιμοποιήσει αεροπλάνο λόγω του περιβαλλοντικού αποτυπώματός του, το φαινόμενο έχει περιγραφεί με τον όρο 'flygskam' ("πτήση της ντροπής"), μαζί με το χάσταγκ #jagstannarpåmarken, που μεταφράζεται ως "παρέμεινε στο έδαφος".
Εμπνευσμένοι από την Τούνμπεργκ, αμερικάνοι ευκατάστατοι φιλάνθρωποι και επενδυτές δώρισαν χρήματα προς στήριξης της "Επανάστασης κατά της εξέγερσης" και μαθητικές ομάδες διαμαρτυρίας για την ίδρυση ενός Ταμείου για την κλιματική έκτακτη ανάγκη. Ο Τρέβορ Νίλσον, ένας από τους φιλάνθρωπους, δήλωσε ότι οι τρεις ιδρυτές θα επικοινωνήσουν με φίλους μεταξύ των κροίσων για να δωριστούν "εκατό φορές περισσότερα" χρήματα τους επόμενους μήνες.

Απάντηση από τον ΟΠΕΚ

Τον Ιούλιο του 2019, ο γενικός γραμματέας του ΟΠΕΚ Μοχάμεντ Μπαρκίντο, παραπονέθηκε ότι όσο τα ακραία καιρικά φαινόμενα που συνδέονται με τη κλιματική κρίση γίνονται συχνότερα, "υπάρχει μια αυξανόμενη μαζική κινητοποίηση της παγκόσμιας γνώμης ... κατά του πετρελαίου" η οποία "ξεκινά με το ... να καθοδηγήσει τις πολιτικές και εταιρικές αποφάσεις, συμπεριλαμβανομένης της επένδυσης στη βιομηχανία." Αναφερόμενος στις σχολικές απεργίες για το κλίμα, ο Μπαρκίντο τις ονόμασε ως "προφανώς η μεγαλύτερη απειλή κατά της εξέλιξης της βιομηχανίας μας." Η Τούνμπεργκ και άλλοι ακτιβιστές για το κλίμα απάντησαν ονομάζοντας το "σήμα τιμής" το ότι ο ΟΠΕΚ πιστεύει ότι η εκστρατεία τους είναι ίσως η "μεγαλύτερη απειλή" για τη βιομηχανία ορυκτών καυσίμων.